শওকত আলী : হলে থাকার জায়গা নেই, ঢাকায় থাকার জায়গা নেই। কী করবো? কিন্তু বাবা আমাকে আবার ঢাকায় পাঠিয়ে দিলেন। ব্যস, ফিরে এলাম ঢাকায়। এরপর লেখালেখিটা বেড়ে গেল। তখন গল্পই লিখতাম বেশি। সমকাল পত্রিকা বেরিয়ে গেছে। তার মধ্যে লেখালেখি করছি। কবি আহসান হাবীবের সঙ্গে পরিচয় হয়েছে। তিনি আমাকে সুযোগ দিয়েছেন। তিনি একটি দৈনিক পত্রিকার সাহিত্য-সম্পাদক ছিলেন। পত্রিকাটার নাম মনে পড়ছে না। আহসান হাবীব আর সিকান্দার আবু জাফর দুজনই আমাকে স্নেহ করেছেন, জায়গা দিয়েছেন, লেখা ছাপিয়েছেন। তখন সাহিত্য মহলে আমার নামটি মোটামুটি জানাজানি হয়ে যায়। ইউনিভার্সিটিতেও আমার নামটা সবাই জানতো আর কি! এভাবে আমার লেখক-জীবনের শুরু।